VENDIM

Nr. 333, datë 19.12.2022

MBI MOSFILLIMIN E PROCEDURËS PËR LICENCIMIN E SHOQËRISË “ATEANI ENERGY” SHPK NË VEPRIMTARINË E PRODHIMIT TË ENERGJISË ELEKTRIKE NGA HIDROCENTRALET “SHUTRI 1”, ME KAPACITET TË INSTALUAR 370 kw, DHE “SHUTRI 2”, ME KAPACITET 1600 kw, ME KAPACITET TOTAL TË INSTALUAR 1970 kw
Në mbështetje të nenit 16 dhe të nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “a”, nenit 5, pika 1, germa “a”, nenit 10, pikat 1 dhe 3 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, të ndryshuar; si dhe neneve 15 dhe 19, pika 1, germa “a” të “Rregullores për organizimin, funksionimin dhe procedurat e ERE-s”, miratuar me vendimin e bordit të ERE nr. 96, datë 17.6.2016; Bordi i ERE, në mbledhjen e tij të datës 19.12.2022, mbasi shqyrtoi relacionin me nr. 2073/2 prot., datë 14.12.2022, të Drejtorisë së Licencimit, Autorizimeve dhe Mbikëqyrjes, “Mbi mosfillimin e procedurës për licencimin e shoqërisë ‘Ateani Energy’ sh.p.k. në veprimtarinë e prodhimit të energjisë elektrike nga hidrocentralet ‘Shutri 1’, me kapacitet të instaluar 370 kw, dhe ‘Shutri 2’, me kapacitet 1600 kw, me kapacitet total të instaluar 1970 kw”,

konstatoi se: 

- Shoqëria “Ateani Energy” sh.p.k., me shkresën e protokolluar në ERE me nr. 2036 prot., datë 5.12.2022, ka paraqitur kërkesën për licencim në veprimtarinë e prodhimit të energjisë elektrike nga hidrocentralet “Shutri 1” dhe “Shutri 2”, me kapacitet të instaluar 1970 kw.

- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, aplikuesi për licencim në veprimtarinë e prodhimit të energjisë elektrike duhet të depozitojë në ERE: dokumentacionin e përgjithshëm për të gjitha aplikimet për pajisje me licencë (neni 9, pika 1); dokumentacionin specifik për licencën e prodhimit të energjisë elektrike (neni 9, pika 2.1); shtojcën 1, shtojcën 1A dhe shtojcën 2 të plotësuar; si dhe të ketë kryer pagesën për regjistrim dhe shqyrtim të një aplikimi (aneksi A).

- Aplikuesi ka kryer një pagesë të pjesshme për aplikimin, në zbatim të përcaktimeve të aneksit A, “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar. 

- Nga aplikimi rezulton se shoqëria “Ateani Energy” sh.p.k. ka plotësuar dokumentacionin në zbatim të nenit 9, për pikën 1.1, germat “a”, “b” dhe “c”; për pikën 1.2, germat “a” dhe “b” dhe për pikën 2, germën “d”. 

- Nga ky aplikim rezulton, gjithashtu, se mungon dokumentacioni, si vijon: 

Neni 9, “Formati dhe dokumentacioni për aplikim”
Pika 1, “Dokumentacioni i përgjithshëm për të gjitha aplikimet për pajisje me licencë”:
- Pika 1.2, “Dokumentacioni juridik dhe administrativ”:
- germa “b”: aplikuesi nuk ka depozituar në ERE, vërtetimet e gjendjes gjyqësore (dëshmi penaliteti), për shoqërinë “Ateani Energy” sh.p.k., si edhe për administratorin e saj;
- germa “c”: në vijim të depozitimit të strukturës së organizimit, shoqëria nuk ka bërë me dije mbi stafin përkatës, i cili do të jetë në funksion të veprimtarisë të prodhimit të energjisë elektrike.

- Pika 1.3, “Dokumentacioni financiar dhe fiskal”:
- germa “a”: shoqëria nuk ka depozituar në ERE, vërtetimet për shlyerjen e detyrimeve ndaj organeve tatimore dhe atyre të sigurimeve shoqërore dhe shëndetësore;
- germa “b”: shoqëria “Ateani Energy” sh.p.k. ka përcjellë në ERE pasqyrat e saj financiare për vitet 2019, 2020 dhe ato të ortakut “Ateani” sh.p.k. për vitin 2021, nga të cilat rezultojnë me fitim vetëm ato të ortakut “Ateani” sh.p.k., por nuk është specifikuar nëse pjesë të këtij aktivi likuid/fitimi (kapitali) do të dedikohet për kryerjen e investimit për këtë projekt. Gjithashtu, në përputhje me kërkesat e pikës 1.3 germa “b”, shoqëria duhet të kishte sjellë pasqyrat financiare të vitit 2021 për “Ateani Energy” sh.p.k. Shoqëria “Ateani Energy” sh.p.k. nuk ka specifikuar se me cilat fonde do të mbulojë aktivitetin e prodhimit të energjisë elektrike. Po ashtu nuk kemi asnjë vendim asambleje nga ana e ortakëve të saj për financimin e këtij projekti;
- germa “c”: shoqëria nuk ka përcaktuar se si do të bëhet financimi i projektit, pasi në analizën financiare ka referuar mënyra dhe shifra të ndryshme; po ashtu shoqëria nuk ka përcjellë dokumentacion mbështetës që justifikon llogaritjet e saj.

- Pika 2, “Dokumentacioni specifik sipas tipit të licencës” 

2.1 Për t’u pajisur me licencë për prodhimin e energjisë elektrike, aplikuesi duhet të depozitojë, gjithashtu: 

- germa “a”: aplikuesi është shprehur se data e fillimit të operimit është mars 2023, duke mos specifikuar datën konkrete të fillimit sipas kërkesës së rregullores; po ashtu rezulton se shumatorja e njësive të gjenerimit që shoqëria ka specifikuar është 2 mw, çka nuk përkon me kapacitetin e instaluar të HEC-eve të miratuar me kontratën me MIE-n, i cili rezulton të jetë 1.97 mw dhe pse jemi brenda 10% të lejuar nga legjislacioni në fuqi.

- germa “b”: sa konstatohet kontratat me MIE-n janë depozituar në ERE në formatin fotokopje; 

- germa “c”: konstatohet se kapaciteti i instaluar për të cilin OSHEE sh.a. ka miratuar pikën e lidhjes për HEC-et “Shutri 1” dhe “Shutri 2”, rezulton të jetë 780 kw, ndërkohë që nga kontrata e koncesionit me MIE-n, e ndryshuar, rezulton se ky kapacitet është 1970 kw. Në të tilla rrethana shoqëria duhej të kishte përcjellë në ERE një miratim të pikës së lidhjes me rrjetin e shpërndarjes, e cila përkon me kapacitetin e instaluar të HEC-eve sipas kontratës me MIE-n;
- germa “e”: shoqëria në aplikimin e saj ka deklaruar se periudha e ndërtimit është qershor 2022/mars 2023, por nga ana tjetër kjo shoqëri, sikurse citohet edhe më sipër, me shkresës nr. 04 prot., datë 9.2.2021, ka bërë kërkesë për zgjatjen e afatit të ndërtimit të hidrocentraleve “Shutri 1” dhe “Shutri 2”, pasi nga Bashkia Mat, me njoftimin nr. 2965 prot., datë 15.8.2020, “Kërkesë për ndërprerje të përkohshme të punimeve për ndërtimin e hidrocentraleve për periudhën 15 maj–15 shtator të vitit 2020, ka njoftuar ndërprerjen e përvitshme të punimeve për këtë periudhë kohore, si pasojë e plotësimeve të nevojave të banorëve të fshatrave Laç, Bruç për vaditjen e të mbjellave sezonale. Në këto kushte rezulton se shoqëria nuk ka dhënë informacionin e duhur në lidhje me fillimin e ndërtimit të veprës, në mënyrë që të llogaritet vlefshmëria e VNM-së paraprake për këtë aplikim.

- Në mbështetje të përcaktimeve të nenit 10, pika 7, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, nëse aplikuesi, brenda 1 (një) muaji nga marrja dijeni e vendimit për mosfillimin e procedurës, paraqet dokumentacionin thelbësor të konstatuar të munguar, dokumentacioni i paraqitur për aplikimin e mëparshëm dhe pagesa për aplikim do të konsiderohen të vlefshme për fillimin e procedurës. 

- Në kushtet kur ndër të tjera edhe pagesa e aplikimit nuk është kryer e plotë, vlerësohet mosfillimi i procedurës për këtë aplikim.

Për gjithë sa më sipër, Bordi i ERE-s 

VENDOSI:

1. Të mos fillojë procedurën për licencimin e shoqërisë “Ateani Energy” sh.p.k. në veprimtarinë e prodhimit të energjisë elektrike nga hidrocentralet “Shutri 1”, me kapacitet të instaluar 370 kw, dhe “Shutri 2”, me kapacitet 1600 kw, me kapacitet total të instaluar 1970 kw.

2. Nëse aplikuesi, brenda 1 (një) muaji nga marrja dijeni e vendimit për mosfillimin e procedurës, paraqet dokumentacionin thelbësor të konstatuar të munguar, dokumentacioni i paraqitur për aplikimin e mëparshëm dhe pagesa për aplikim do të konsiderohen të vlefshme për fillimin e procedurës. 

3. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR 

Petrit Ahmeti
